
Trøbbel var på vei inn.

De kom mot ham. Fem personer – tre gutter og to jenter – alle så ut til å være et par år eldre enn ham, men de gikk trolig fremdeles på high school. Guttene hadde muskler, men ingen av dem var kroppsbyggertyper, så han kunne ta dem én mot én. Siden det var alle mot én, hadde han ikke en sjanse. Dessuten yppet ikke Gabe til bråk. Sist det skjedde, hadde han ødelagt hånden – midlertidig. Han hadde vært heldig. Kanskje hadde han hellet med seg igjen. Hvis ikke måtte han være smart.

Han skjøv brillene opp på nesen og stirret ned i boken til hele gjengen var på ham. Selv da så han ikke opp. Ingenting kom til å skje med ham inne på en Starbucks. Han stirret på boksiden mens tankene raste.

«Du sitter på plassen min», sa en av guttene.

Faren hans hadde alltid innprentet ham at hvis noen yppet til bråk, var det best å ta for seg lederen av gjengen. For når lederen var uskadeliggjort, falt de andre som dominobrikker. Gabe telte til fem før han så opp. Gutten som snakket, var den største av de tre.

«Hva sa du?» sa Gabe.

«Jeg sa at du sitter på plassen min.» Som om han ville understreke det, trakk han til side jakken og lot Gabe få et glimt av pistolen han hadde stukket ned i bukselinningen. Det måtte være det verste stedet å ha et skytevåpen. Det var bare to personer i verden Gabe ikke ville krangle med, og han så ingen av dem her. Å føye seg ville være en tabbe. På den andre siden ville en konfrontasjon også være en tabbe. Heldigvis ga fyren ham et tredje alternativ.

Gabe holdt opp pekefingeren. «Kan jeg bare ta en titt?» Langsomt og forsiktig trakk han fyrens jakke til side og så på den halvautomatiske pistolen. «En Beretta 92FS med et slags spesialskjefte.» En pause. «Kul.» Han slapp jakken. «Visste du at de nettopp har lansert en avansert modell – en 96A eller noe sånt. Ganske lik 92-modellen, men med større magasinkapasitet.»

Gabe reiste seg. Han var noen centimeter høyere enn pistolfyren, men høydeforskjellen var ikke noe han hadde tenkt å briske seg med. Han tok et lite skritt tilbake for å gi dem begge mer alburom.

«Jeg liker å skyte på blink … for eksempel med en Cheetah kaliber 22. For det første er den til å stole på, for det andre er det et våpen som kan brukes av både høyre- og venstrehendte. Jeg er høyrehendt, men jeg er sterk i klypa når jeg bruker venstre hånd også. Du vet hvordan det er. Det er aldri godt å vite hvilken hånd det er mest beleilig å bruke.»

De stirret på hverandre som i en stirrekonkurranse. Gabe konsentrerte seg om fyren med pistolen. For øyeblikket eksisterte ikke de fire andre. Plutselig, med en rask, smidig bevegelse, tok Gabe et skritt til siden og holdt frem hånden. Han tilbød storslått fyren plassen sin. «Vær så god.»

Det gikk noen sekunder mens begge ventet på at den andre skulle blunke.

Til slutt sa fyren til Gabe: «Sett deg.»

«Du kan sette deg først.»

De to målte hverandre med blikket, så satte de seg ned samtidig. Fyren satte seg i skinnstolen der Gabe hadde sittet. Gabe holdt blikket festet på pistolfyrens ansikt hele tiden. Fyren var rundt 1,80, hadde bred brystkasse og muskuløse armer. Det brune håret dekket ørene, han hadde blå øyne og en markant hake. Under skinnjakken hadde han en grå t-skjorte, og jeansen var svart og ettersittende. Han var en kjekk fyr og hadde sikkert en horde av beundrere.

Fyren sa: «Hvordan vet du så mye om skytevåpen?»

Gabe trakk på skuldrene. «Faren min har lært meg det.»

«Hva driver han med?»

«Faren min?» Gabe flirte langsomt. «Eh … han er faktisk hallik.» Den forventede pausen oppsto. «Han eier et horehus i Nevada.»

Fyren stirret på ham med nyvunnet respekt. «Kult.»

«Det høres mye kulere ut enn det er», sa Gabe. «Faren min er en fæl fyr – en skikkelig farlig type. Han har et stort våpenarsenal og vet hvordan han skal bruke dem alle sammen. Jeg kommer overens med ham fordi jeg ikke trosser ham. Dessuten bor vi ikke sammen lenger.»

«Bor du sammen med moren din?»

«Nei, hun er i India. Hun stakk av med typen sin og lot meg bli igjen hos et par komplett fremmede …»

«Kødder du med meg?»

«Jeg skulle ønske det.» Gabe lo. «Det siste året har vært helt jævlig.» Han gned håndflatene sammen. «Men det ordnet seg etter hvert. Jeg liker folka jeg bor hos. Fosterfaren min er politimann, jobber i drapsavsnittet. Man skulle tro at han var skikkelig streng, men sammenlignet med faren min, er han en helgen.» Han så på klokken. Den var snart seks og det ble snart mørkt. «Jeg må stikke.» Han reiste seg, og det samme gjorde pistolfyren.

«Hva heter du?» spurte fyren.

«Chris», løy Gabe. «Og du?»

«Dylan.» De slo knyttnevene mot hverandre i en hilsen. «Hvilken skole går du på?»

«Jeg får hjemmeundervisning», sa Gabe. «Snart ferdig med videregående, gudskjelov. Ok, hyggelig å hilse på deg, Dylan. Kanskje vi ses på skytebanen.»

Han snudde ryggen til gjengen og slentret rolig av sted. Han måtte bruke alt han hadde av viljestyrke for å la være å snu seg.

Straks han var ute av døren, løp han så fort han kunne.

*

Rina sto og arrangerte roser i en vase da han kom inn, andpusten og rød i ansiktet. «Er alt i orden?» spurte hun.

«Bare litt ute av form.» Gabe prøvde å roe ned pusten. Han forsøkte å smile til fostermoren, men det så nok ikke særlig oppriktig ut. Han så på henne at hun lurte på hva som hadde skjedd. De blå øynene hennes gransket ham inngående. Hun hadde på seg en rosa genser som sto til rosene. Han forsøkte febrilsk å komme på noe nøytralt å snakke om. «Fine blomster. Er de fra hagen?»

«Nei, fra Joes gartneri. Rosene i hagen kommer ikke til å blomstre før om et par måneder.» Hun betraktet fostersønnen og så hvordan de smaragdgrønne øynene flakket bak brilleglassene. Noe var galt. «Hvorfor har du løpt?»

«Jeg tenkte det kunne være lurt å trene litt», sa Gabe. «Jeg må gjøre noe for å forbedre utholdenheten.»

«Jeg vil påstå at en som kan øve på piano seks timer om dagen, har sterk utholdenhet.»

«Si det til det hoppende hjertet mitt.»

«Sett deg ned. Jeg skal hente noe å drikke til deg.»

«Jeg kan hente det selv.» Gabe gikk ut på kjøkkenet. Da han kom tilbake, hadde han en vannflaske i hånden. Rina sendte ham fremdeles bekymrede blikk. For å distrahere henne tok han opp avisen fra stuebordet. Forsiden viste et bilde av en gutt. Under bildet sto det at femten år gamle Gregory Hesse hadde begått selvmord ved å skyte seg i hodet. Han hadde et rundt ansikt og store runde øyne. Han så mye yngre ut. Gabe begynte å lese artikkelen grundigere.

«Triste greier, ikke sant?» Rina så over skulderen hans. «Hva i all verden kunne ha vært så forferdelig at denne gutten valgte å ta livet av seg?»

Det fantes mange grunner til fortvilelse og depresjon. Året før hadde han opplevd dem alle. «Livet er vanskelig noen ganger.»

Rina tok fra ham avisen, snudde han rundt og så ham inn i øynene. «Du så opprørt ut da du kom inn.»

«Nei da.» Han presset frem et smil. «Alt er bra med meg.»

«Hva skjedde? Har du hørt fra faren din eller noe sånt?»

«Nei, jeg har ikke noe usnakket med ham.» Da Rina så skeptisk på ham, fortsatte han: «Det er sant. Jeg har ikke snakket med ham siden vi kom tilbake fra Paris. Vi har utvekslet noen tekstmeldinger. Han spurte hvordan jeg hadde det, og jeg sa at jeg hadde det bra. Vi er ikke uvenner. Jeg tror han liker meg mye bedre nå som moren min er ute av bildet.»

Han tok en slurk vann og så vekk.

«Fortalte jeg at moren min sendte meg en e-post for en uke siden?»

«Nei … det har du ikke sagt noe om.»

«Jeg må ha glemt det.»

«Mm.»

«Det var ikke noe spesielt. Jeg holdt på å slette e-posten fordi jeg ikke kjente igjen brukernavnet.»

«Har hun det bra?»

«Virker sånn.» Et skuldertrekk. «Hun spurte hvordan jeg hadde det.» Bak brilleglassene fikk øynene hans et fjernt uttrykk. «Jeg svarte at jeg hadde det bra og at hun ikke skulle bekymre seg … at alt var fint.» Han trakk på skuldrene igjen. «Jeg hadde ikke lyst til å småprate. Skal jeg være ærlig, vil jeg helst ikke at hun skal kontakte meg. Er det stygt å si?»

«Nei, det er forståelig.» Rina sukket. «Det kommer til å ta tid før du klarer å stole …»

«Det kommer ikke til å skje. Det er ikke det at jeg har noe imot henne. Jeg ønsker henne alt godt. Jeg har bare ikke lyst til å snakke med henne.»

«Greit. Men forsøk å ha et åpent sinn. Når hun kontakter deg igjen, kan du gi henne litt mer tid. Ikke for hennes skyld, men for din egen skyld.»

«Hvis hun kontakter meg igjen.»

«Hun kommer til å gjøre det, Gabriel. Det vet du.»

«Jeg vet ingenting. Hun har sikkert fullt opp med babyen og alt.»

«Ett barn kan aldri erstatte et annet …»

«Takk for at du prøver å muntre meg opp, Rina, men jeg bryr meg faktisk ikke. Jeg tenker nesten aldri på henne.» Det var løgn. Han tenkte på henne hele tiden. «Babyen trenger henne mer enn jeg gjør.» Han smilte og klappet henne på hodet. «Dessuten har jeg en ganske god erstatning her.»

«Ingen kan erstatte moren din. Det vil du forstå en dag. Men tusen takk for de hyggelige ordene.»

Gabe så ned på avisen igjen. «Jøss, denne gutten bodde i nærheten.»

«Ja, han gjorde det.»

«Kjenner du familien?»

«Nei.»

«Hvordan er det … Etterforsker førstebetjenten sånne saker?»

«Bare hvis det blir stilt tvil under likskuet om det virkelig var selvmord.»

«Hvordan kan noen se om det var det eller ikke?»

«Det vet jeg ikke noe om. Du kan spørre Peter når han kommer hjem.»

«Når kommer han hjem?»

«En eller annen gang mellom nå og daggry. Har du lyst til å gå ut og spise middag?»

Gabe lyste opp. «Kan jeg få kjøre?»

«Ja, du kan kjøre. Vi drar til delikatessebutikken og kafeen der, så kan vi kjøpe med oss noe godt å ta med hjem til ham. Hvis jeg ikke gir ham mat, spiser han ikke.»

Gabe la fra seg avisen. «Kan jeg ta en dusj først? Jeg er litt svett.»

«Selvfølgelig.»

Gabe merket at Rina fremdeles gransket ham. I motsetning til faren sin, var han ikke noe flink til å lyve. «Du bekymrer deg for mye. Alt er bra», sa han.

«Jeg tror deg.» Rina rusket ham i håret, som var fuktig av svette. «Gå og dusj. Klokken er snart sju, og jeg er sulten, så være rask.»

«Det kan du være trygg på.» Gabe smilte for seg selv. Han hadde brukt et av favorittuttrykkene til førstebetjenten. Nå hadde han bodd hos ekteparet Decker i snart et år, og visse ting bare sivet inn. Han merket plutselig hvor sulten han var. Det hadde bare tatt litt tid før magen fikk roet seg og sendt beskjed til hjernen om at han ikke hadde spist siden frokost og derfor var skrubbsulten.

Han hadde ikke nervøs mage, men skytevåpen hadde en merkelig påvirkning på fordøyelsessystemet hans.

Han var helt ulik faren på det området også.

Chris Donatti støtte aldri på et skytevåpen han ikke likte.

Hammerling-saken ble tatt opp i tv-programmet Fugitive – på flukt, og Decker hadde fått mange tips, men de fleste viste seg å være blindspor. Han så likevel aldri vekk fra et tips. Han hadde for vane å etterforske hvert eneste spor uansett hvor idiotisk det kunne virke. En seriemorder gikk løs, og etterforskningen skulle være grundig. Det siste tipset han hadde fått, var at den etterlyste var blitt sett i ørkenen i New Mexico i en fluelort av en by et sted mellom Roswell – kjent for sine nærkontaktmøter med UFO-er – og Carlsbad, kjent for sitt nettverk av underjordiske huler. Det var jo et perfekt gjemmested. Dessuten var det området ikke så veldig langt unna Ciudad Juárez i Mexico, der det ble anslått at det hadde skjedd over tjue tusen drap i løpet av det siste tiåret. De aller fleste drapene var knyttet til narkotikakarteller og innbyrdes oppgjør mellom forskjellige bander. Men det var også en rekke unge, kvinnelige ofre, omtrent fem tusen, kalt feminicidios, fra tolv til tjuefem, og det fantes tilsynelatende ingen forbindelse mellom dem. Meksikanernes forkjærlighet for voldsbruk kunne gi en mann som Garth Hammerling et beleilig dekke hvis han klarte å unngå å bli drept selv.

Decker dro fingrene gjennom det tykke håret, som fremdeles hadde noen røde striper innimellom det grå og hvite. Hannah sa at stripene så pønkete ut. Han smilte da han tenkte på den yngste datteren. Hun hadde reist til Israel for å studere, og senere skulle hun studere ved Barnard. Han hadde barn som var fra atten til midt i trettiårene, men hadde ennå ikke opplevd tomt rede-syndromet. Det var takket være to særdeles forskrudde personer som utilsiktet overlot til ham og Rina å hjelpe til med å oppfostre barnet deres. Gabriel var en god gutt – slett ikke til bry. Men han var der.

For tiden lærte Rina femtenåringen å kjøre.

Jeg trodde jeg hadde hatt min siste kjøretime, hadde hun sagt til ham. Vi legger planer, og Gud ler.

Og nå var de blitt besteforeldre også. Det var en stor glede. Datteren Cindy hadde fått tvillinggutter, Aaron og Akiva, og de var nå snart tre måneder gamle. De ble født tre uker for tidlig og var undervektige. Cindy hadde derimot lagt på seg over tjue kilo i løpet av svangerskapet. Men siden hun var atletisk og trente nesten hver dag, hadde hun allerede kvittet seg med alle ekstrakiloene og litt til. For tiden hadde hun permisjon fra jobben som kriminaletterforsker i Hollywood. Hun ville gå tilbake til jobben når hun fant den rette barnepiken. I mellomtiden hjalp Rina og ekskonen hans, Jan, gjerne til. Det var mye mer jobb med babyene enn med Gabe.

Decker glattet på barten mens han stirret på telefonbeskjeden.

Tipset kom fra delstatspolitiet i New Mexico. Dette var den fjerde gangen noen påsto at de hadde sett Garth Hammerling i New Mexico, og Decker begynte å lure på om det kunne være noe hold i det. Han ringte kollegene sine i New Mexico, og etter litt om og men, ble han satt over til drapsavsnittet. Etterforskeren som hadde fått i oppdrag å følge opp sporet, het Romulus Poe.

«Jeg kjenner fyren som ringte inn etter tv-programmet», fortalte Poe Decker. «Han eier et motell i Indian Springs. Det ligger omtrent seks mil sør for Roswell. Denne karen er en spesiell type. Han ser og hører ting som de fleste av oss ikke får med oss. Men det er ikke dermed sagt at han er fullstendig sprø. Jeg har jobbet her ute i tolv år. Før jeg kom hit, jobbet jeg ti år i Las Vegas som drapsetterforsker. Jeg har sett og hørt mye rart. Ørkenen er ikke et sted for sveklinger.

«Hva heter mannen?» spurte Decker.

«Elmo Turret.»

«Hva sa han til deg?»

«Han påsto at han så en mann som lignet på bildet av Hammerling som ble vist på tv. Elmo sa at han så ham for noen dager siden. Han hadde slått leir omtrent femten kilometer sør for motellet hans. Jeg er i ferd med å få fjernet noen mål med innhøstingsklare marijuanaplanter. Så snart jeg har tatt meg av de lokale skurkene som eier jorden, skal jeg ta en tur bortom området på motorsykkelen og se om det stemmer.»

«Ring meg uansett hva du finner ut. Dette er fjerde gang vi får tips om at han er sett i New Mexico.»

«Det overrasker meg ikke. Har du vært her?»

«Bare i Santa Fe.»

«Det er noe helt annet – for det meste sivilisert område. Her nede … vel, hva kan jeg si? Det ville vesten lever fremdeles i beste velgående.»

*

Decker satt med papirarbeid en times tid. Da klokken ble halv åtte, skulle han til å gi seg for dagen, men kriminalbetjent Marge Dunn banket på den åpne døren hans. Hun var en høy, senesterk kvinne med markerte skuldre. Nå var hun kledd for vinter i L.A., brun bukse og beige ullgenser. Det lyse håret – som stadig ble lysere – var trukket tilbake i en hestehale.

«Kom inn og slå deg ned», sa Decker.

«Det er en kvinne her ute som vil snakke med deg», sa Marge. «Egentlig ba hun om å få snakke med overbetjent Strapp, men siden han har gått, nøyde hun seg med hans nestkommanderende.»

«Hvem er hun?»

«Hun heter Wendy Hesse og sa at det var privat og at hun ikke kunne si noe om det til meg. Jeg tenkte at det var like greit å sende henne til deg.»

Decker kikket på klokken. «Greit, slipp henne inn mens jeg går og henter en kopp kaffe.»

Da han kom tilbake, hadde Marge vist den mystiske kvinnen inn og bedt henne om å sette seg og vente. Huden hennes var gusten, og de blå øynene hadde grått mange tårer, selv om de for øyeblikket var tørre. Håret hennes var klippet som en hjelm. Det var mørkebrunt med hvite hårrøtter. Hun var en kraftig bygget kvinne og så ut til å være i slutten av førtiårene.

«Førstebetjent Decker, dette er mrs Hesse», sa Marge.

Han satte kaffekoppen på skrivebordet. «Vil du ha noe å drikke?» spurte han.

Kvinnen så ned i fanget, ristet på hodet og mumlet et eller annet.

«Unnskyld, jeg hørte ikke?» sa Decker.

Hun rykket til og så opp. «Nei … takk.»

«Hva kan jeg hjelpe deg med?»

Wendy Hesse så på Marge, som tok hintet: «Jeg går og henter en kopp kaffe. Er du sikker på at du ikke vil ha et glass vann, mrs Hesse?»

Kvinnen takket nei igjen. Marge gikk ut, og Decker gjentok spørsmålet. «Hva kan jeg hjelpe deg med, mrs Hesse?»

«Jeg må snakke med politiet.» Hun foldet hendene og så ned i fanget. «Jeg vet ikke hvor jeg skal begynne.»

«Bare fortell meg hva du har på hjertet», sa Decker.

«Sønnen min …» Øynene ble blanke av tårer. «De sier at han … at han tok livet av seg. Men jeg tror ikke … jeg tror ikke på det.»

Decker så på henne med nye øyne. «Du er moren til Gregory Hesse.»

Hun nikket mens tårene silte nedover kinnene.

«Jeg kondolerer, mrs Hesse.» Han ga henne et papirlommetørkle. «Jeg kan ikke engang forestille meg hvordan du har det akkurat nå.» Da hun begynte å hulke sårt, reiste Decker seg og la en hånd på skulderen hennes. «Jeg skal hente et glass vann til deg.»

Hun nikket. «Ja takk.»

Decker fant Marge ved kaffemaskinen. «Kvinnen er moren til Gregory Hesse – tenåringen i avisen som begikk selvmord.» Marge stirret storøyd på ham. «Var det noen fra drapsavsnittet på åstedet i går?»

«Jeg var i retten.» Hun gjorde en pause. «Oliver var der.»

«Snakket han med deg om det?»

«Egentlig ikke. Han ble veldig nedstemt. Det så jeg tydelig på ham. Men han sa ikke noe om at det var noen mistenkelige omstendigheter rundt dødsfallet.»

Decker fylte opp et engangskrus med vann. «Mrs Hesse tror ikke at det var selvmord. Kan du bli værende en stund til? Jeg vil at du skal høre på hva hun har å si.»

«Det er greit.»

Begge to gikk tilbake til kontoret hans. Til mrs Hesse sa Decker: «Jeg har bedt kriminalbetjent Dunn om å være til stede. Hennes makker er Scott Oliver som kom hjem til deg i går ettermiddag.»

«Jeg kondolerer, mrs Hesse», sa Marge.

Tårene silte fremdeles nedover kinnene hennes da hun sa: «Det var … mange politifolk i huset.»

«Kriminaletterforsker Oliver var kledd i sivile klær. Jeg husker ikke hva han hadde på seg i går. Han er i femtiårene …»

«Å, ja, jeg husker ham», sa hun og tørket øynene. «Forbløffende … alt er så uklart … et mareritt.»

Decker nikket.

«Jeg venter hele tiden på at jeg skal våkne.» Hun bet seg i leppen. «Det er grusomt.» Tårene begynte å renne igjen, raskere enn hun klarte å tørke dem. «Jeg håper at du kan finne ut hva som egentlig skjedde.»

«Ja vel», sa Decker og gjorde en pause før han fortsatte. «Si meg, hva er det som får deg til å tro at sønnen din ikke tok sitt eget liv.»

Store tårer landet på de foldede hendene hennes. «Gregory skjøt seg ikke. Han har aldri brukt en pistol i hele sitt liv! Han hatet våpen. Hele familien avskyr vold i alle slags former!»

Decker tok frem notatblokken. «Fortell meg om sønnen din.»

«Han var ikke suicidal. Han var ikke engang deprimert. Gregory hadde venner, han var flink på skolen. Han hadde mange interesser. Han kom aldri med det minste hint om selvmord.»

«La du merke til om han forandret seg de siste månedene?»

«Nei.»

«Han var ikke litt nedfor eller humørsyk?» spurte Marge.

«Nei!» svarte mrs Hesse bestemt.

«Sov han mer? Spiste han mer? Spiste han mindre?» spurte Decker.

Wendys sukk viste hvor oppgitt hun var. «Han var den samme gutten – ettertenksom og stillfaren. Men stillfaren er ikke det samme som å være deprimert.»

«Nei, selvfølgelig ikke», sa Decker. «Jeg misliker sterkt å spørre deg om dette, mrs Hesse, men har han eksperimentert med dop?»

«Nei, aldri!»

«Fortell meg litt om Gregorys interesser. Hva likte han å gjøre i fritiden?»

Hun så paff ut. «Eh … jeg vet at han forsøkte å bli medlem av diskusjonsklubben.» Hun holdt inne. «Han gjorde det veldig bra, og de ba ham komme tilbake til neste år for da var det ledige plasser.»

Altså holdt han ikke mål. «Noe annet?» spurte Decker.

«Han var med i matteklubben. Han utmerket seg i matte.»

«Hva gjorde han i helgene?»

«Da var han sammen med venner, han gikk på kino. Han leste. Og han gjorde lekser.»

«Fortell meg om vennene hans.»

Hun la armene i kors under den store bysten. «Gregory var kanskje ikke blant de mest populære ungdommene.» Hun laget hermetegn med fingrene da hun sa ordet populære. «Men han var absolutt ingen einstøing.»

«Det var han sikkert ikke. Hva med vennene hans?»

«Vennene hans var … han kom godt overens med alle.»

«Kan du være litt mer spesifikk? Hadde han en bestevenn?»

«Joey Reinhart. De har vært venner siden barneskolen.»

«Noen andre?» spurte Marge.

«Han hadde venner», gjentok mrs Hesse.

Decker forsøkte en annen taktikk. «Hvis Gregory skulle settes inn i en eller annen bås på skolen, hva tror du det ville ha vært?»

«Hva mener du?»

«Du nevnte de populære elevene. Det er flere gjenger: skatere, nerder, dophuer, opprørere, filosofer, hipstere, goth, bohemer …», ramset Decker opp for å få kvinnen til å skjønne hva han mente.

Kvinnen så på ham med sammenpresset munn. Til slutt sa hun: «Gregory hadde alle mulige typer venner. Noen av dem hadde visse problemer.»

«Hva slags problemer?»

«Du skjønner hva jeg mener.»

«For oss betyr problemer som oftest sex, dop eller alkohol», sa Marge.

«Nei, ikke noe sånt.» Wendy toet hendene. «Noen av vennene hans var litt umodne. En gutt, Kevin Stanger … Han ble mobbet så voldsomt at han sluttet og begynte på en privatskole på den andre siden av åsen.»

«Ble han mobbet på en fysisk måte?» spurte Decker.

«Jeg vet bare at han sluttet på den skolen.»

«Når skjedde det?» spurte Marge.

«For omtrent et halvt år siden.» Kvinnen så ned. «Men det var ikke sånn med Gregory. Å, nei, hvis Gregory hadde blitt mobbet, ville jeg ha visst om det. Jeg ville ha gjort noe. Det er i hvert fall sikkert.»

Og det kunne nettopp være grunnen til at Gregory kanskje ikke hadde fortalt henne det. «Han kom aldri hjem med sår eller blåmerker han ikke kunne forklare?» spurte Decker.

«Nei! Hvorfor tror du ikke på meg?»

«Jeg tror på deg», sa Decker. «Men jeg er nødt til å stille visse spørsmål, mrs Hesse. Du vil ha en grundig etterforskning, ikke sant?»

Kvinnen satt taus en stund. Så sa hun: «Du kan kalle meg Wendy.»

«Som du vil», sa Decker.

«Hadde han en kjæreste?»

«Ikke som jeg vet om.»

«Gikk han ut i helgene?»

«For det meste, han og vennene pleide å dra hjem til hverandre. Joey er den eneste som er gammel nok til å kjøre.» Wendys øyne flommet over av tårer igjen. «Sønnen min får aldri kjøre bil.» Decker og Marge ventet til kvinnens gråteanfall stilnet og hun klarte å snakke igjen. «Et par ganger …» Hun tørket øynene. «Et par ganger når jeg kom for å hente ham … så jeg noen få jenter.» Hun tørket øynene igjen. «Jeg spurte Gregory om dem. Han sa at de var venner av Tina.»

«Hvem er Tina?» spurte Marge.

«Å … unnskyld. Tina er Joeys lillesøster. Hun og Frank, den yngre sønnen min … går i samme klasse.»

«Gikk Joey og Gregory på samme skole?»

«Bell and Wakefield. I Lauffner Ranch.»

«Jeg kjenner til den», sa Decker.

Bell and Wakefield var en eksklusiv privatskole som lå på en åtti mål stor eiendom i North Valley. Der var det toppmoderne idrettsanlegg, både inne og ute, et filmstudio og en IT-avdeling som var NASA verdig. Skolen verdsatte idrett, film og teater og akademiske studier i den rekkefølgen. Det var mange profesjonelle idrettsutøvere og skuespillere som var bosatt i området, og B and W var et naturlig valg når de skulle velge skole til barna sine.

«Det går omtrent femten hundre elever der?»

«Jeg vet ikke nøyaktig, men det er en stor skole», sa Wendy. «Det er nok av plass til at man kan finne sitt spesielle område.»

Og hvis du ikke finner ditt område, er det nok av plass til å gå seg vill på, tenkte Decker.

«Joey er en litt snål fyr. Han er rundt 1,70 og veldig tynn. Han har store briller og utstående ører. Jeg sier ikke dette for å være ekkel, jeg vil bare at skal forstå at det var mange andre ungdommer som ville ha blitt mobbet fremfor Gregory.»

«Har du et bilde av ham?» spurte Decker.

Wendy lette i vesken og tok opp et portrett som var tatt da han gikk ut fra barneskolen. Det viste en rundkinnet gutt med blå øyne. Det var flere år igjen til puberteten, og high school behandlet alltid slike gutter dårlig.

«Kan jeg beholde det?» spurte Decker.

Wendy nikket.

Decker lukket notatblokken. «Hva vil du at jeg skal gjøre for sønnen din, Wendy?»

«Finne ut hva som egentlig skjedde med gutten min.» Øynene var blanke av tårer igjen.

«Patologen har allerede fastslått at det var selvmord», sa Decker.

Wendy ga seg ikke. «Jeg bryr meg ikke om hva de sier. Sønnen min tok ikke livet av seg.»

«Kan det ha vært et vådeskudd?»

«Nei», sa hun bestemt. «Gregory hatet våpen.»

«Hvordan tror du han døde?» spurte Marge.

Wendy så på etterforskerne mens hun vred hendene. Hun svarte ikke på spørsmålet.

«Hvis han ikke døde på grunn av et uhell han selv forårsaket, og han ikke tok livet av seg med vilje, så gjenstår kun drap – enten ved et uhell eller med hensikt.»

Wendy bet seg i leppen og nikket.

«Du tror at noen drepte sønnen din?»

Det tok en stund før Wendy klarte å snakke. «Ja.»

Decker prøvde å snakke så mildt og så rolig som mulig. «Hvorfor?»

«Fordi jeg vet at han ikke skjøt seg selv.»

«Så du tror at rettsmedisineren overså noe eller …» Wendy var taus. Decker fortsatte: «Jeg kan dra til skolen og snakke med noen av Gregorys venner og klassekamerater. Men rettsmedisineren kommer ikke til å endre oppfatning hvis ikke vi finner noe ekstraordinært. Noe som vil stå stikk i strid med selvmord. Som regel er det patologen som kontakter oss hvis vedkommende har mistanke om mystiske omstendigheter.»

«Selv om det var … slik du sier.» Wendy tørket øynene med fingrene. «Jeg har … ikke en anelse … om hva som skjedde.» Flere tårer. «Hvis han gjorde det … så forstår jeg ikke hvorfor. Jeg har absolutt ingen anelse! Så dum kan jeg ikke være.»

«Det har ingenting å gjøre med …»

«Har du barn?»

«Ja, det har jeg.»

«Hva med deg?» Hun så på Marge.

«Jeg har en datter.»

«Hva ville dere gjøre hvis dere plutselig kom hjem en dag … og så at barnet deres … hadde tatt livet av seg?»

«Jeg vet ikke», svarte Decker.

Marge fikk tårer i øynene. «Jeg klarer ikke å forestille meg det.»

«Nemlig», fortsatte Wendy. «Hva ville dere gjøre hvis dere visste at det absolutt ikke fantes noen grunn til at barnet deres ville ha gjort dette? Han var ikke deprimert, han var ikke nedfor eller humørsyk, han tok ikke dop, han drakk ikke alkohol, han var ingen einstøing, han hadde venner og han hadde aldri tatt i et skytevåpen. Jeg fatter ikke engang hvor han fikk den pistolen fra!» Hun begynte å hulke igjen. «Og det er ingen … som vil … fortelle meg … noe!»

Decker lot henne gråte ut og ga henne hele esken med Kleenex.

«Hva vil du at vi skal gjøre, mrs Hesse?» spurte Marge.

«Wen … dy», hikstet hun. «Finn ut hva som skjedde.» Hun så innstendig på dem. «Jeg er klar over at dette muligens ikke er en politisak, men jeg vet ikke hvem jeg skal henvende meg til.»

Stillhet.

«Bør jeg engasjere en privat etterforsker? Han kan i det minste kanskje finne ut hvor Gregory fikk pistolen fra.»

«Hvor er pistolen?» spurte Decker.

«Politiet tok den», svarte Wendy.

«Da bør den ligge på bevislageret», sa Marge.

«Vi henter den og finner ut hvor den kom fra.» Decker så på Wendy. «Jeg begynner med pistolen, og så tar vi det derfra.»

«Tusen takk!» En ny gråteri overmannet henne. «Takk for at du tror på meg … eller i det minste vurderer det jeg sier.»

«Vi er her for å hjelpe», sa Marge.

Decker nikket samtykkende. Kvinnen var i sorg, og et av sorgstadiene var fornektelse. Men noen ganger var det nå engang slik at foreldrene kjente barna sine bedre enn noen andre.

Decker satt i sofaen i stuen, åpnet en boks ingefærøl og nøt konas nærvær og mettheten etter middagen. «Takk for at dere kjøpte med dere mat til meg.»

«Hvis jeg hadde visst at du skulle komme såpass tidlig, ville vi ha ventet på deg i kafeen.»

«Det er bedre å spise hjemme.» Han tok Rina hånd. Han hadde tatt en dusj før han spiste og skiftet fra dress til collegegenser og joggebukse. «Hvor er guttungen?»

«Øver.»

«Hvordan går det med ham?»

«Det ser ut som det går bra. Visste du at Terry har kontaktet ham?»

«Nei, men jeg regnet med at det kom til å skje før eller siden. Når skjedde det?»

«For en ukes tid siden.» Rina fortalte hva Gabe hadde sagt til henne. «Han ble tydelig opprørt. Og han var ikke seg selv mens vi spiste middag. De er alltid sånn at når han blir utilpass eller nervøs, så begynner han å snakke om sine forestående konkurranser. Merkelig nok blir han roligere av konkurranser. Å leie piano til ham er mye rimeligere enn å sende ham til psykolog.»

Pianoet sto i garasjen – det eneste stedet det var plass til det. Gabe delte øvingsrom med Deckers Porsche, arbeidsbenk og verktøy, og Rinas hageredskaper og potteplanter. De hadde lydisolert garasjen fordi Gabe øvde til de merkeligste tider. Men siden han fikk hjemmeundervisning og praktisk talt var ferdig med high school, lot de ham få leve etter sin egen døgnrytme. Han hadde ennå ikke fylt seksten og hadde allerede kommet inn på Juilliard og Harvard. Selv om de hadde vært hans foresatte juridisk sett, noe de ikke var, var det egentlig ikke stort mer de kunne lære ham. De ga ham det han trengte – mat, tak over hodet, omsorg og oppmerksomhet.

«Fortell meg om dagen din», sa Rina.

«Den var temmelig begivenhetsløs helt til jeg skulle til å gå.» Decker fortalte henne om den underlige samtalen med Wendy Hesse.

«Den stakkars kvinnen.»

«Hun må virkelig ha det vondt hvis hun foretrekker drap fremfor selvmord.»

«Var det det rettsmedisineren konkluderte med? Selvmord?»

Decker nikket.

«Men det vil hun ikke akseptere.»

«Nei. Som regel er varselsignalene der, men foreldrene ser en annen vei. Jeg tror at hun lever i fornektelse fordi sorgen er så overveldende.» Han førte fingrene over barten. «Jeg husker da vi traff hverandre og du absolutt ville sende guttene på en jødisk skole. Jeg trodde du var sprø. Det var så dyrt at vi like gjerne kunne ha sendt dem til Lawrence eller Bell and Wakefield, ikke en skole beliggende i en enetasjes forfallen bygning som ikke engang har et bibliotek eller et datarom.»

Rina smilte. «Det er nok mange som vil være enig med deg.»

«Men jeg må si at de fleste barna vi har møtt, er hyggelige. Riktignok kommer jeg i kontakt med de verste tenåringene fra privatskolene, men jeg tror ikke at de stedene fostrer sunne holdninger. I ettertid skjønner jeg at du gjorde det rette.»

«Den skolen er fantastisk til tross for at den mangler både det ene og det andre. Takk for at du sa det.»

Decker lente seg tilbake. «Har du snakket med noen av barna i dag?»

«Guttene var opptatt som vanlig. Jeg Skypet med Hannah i morges. Hun skulle legge seg. Hun står vel opp om et par timer.»

«Jeg savner henne.» Decker så trist ut. «Kanskje jeg slår på tråden til Cindy og hører hvordan det står til.»

Rina smilte. «Barnebarn er alltid motgiften mot det som plager deg.»

«Har du lyst til å kjøre bort og besøke dem?»

«Du bør spørre Cindy først.»

«Ja, jeg må vel det.» Decker ringte og snakket med datteren. Han smilte bredt da han la på. «Hun sa at vi kunne komme.»

«Da drar vi.»

«Hva med Gabe?»

«Jeg sier fra at vi drar», sa Rina. «Han liker Cindy og Koby, men jeg tror ikke han vil bli med. Han var ikke seg selv i dag, som sagt. Kanskje det har noe å gjøre med moren hans. Når han blir sånn, stenger han seg inne i seg selv.»

Decker nikket langsomt. «Bør jeg ta en prat med ham?»

«Han kommer bare til å si at alt er i orden.»

«Jeg vil ikke at han skal føle seg utenfor», sa Decker. «Men jeg gjør ikke stort for at han skal føle seg som et medlem av familien. Jeg ville ha fått ufattelig dårlig samvittighet hvis jeg kom hjem en dag og fant ham i samme tilstand som Gregory Hesse.»

Rina nikket. «Jeg tror at musikken er og alltid har vært, redningen hans.»

«Men er det nok?»

«Jeg vet ikke. Det eneste jeg kan si, er at han fungerer godt. Han tar bussen to ganger i uken til pianotimene. Han ordnet med alt som gjaldt collegesøknader selv, og jeg spurte om jeg skulle hjelpe ham med noe. Han dro alene til intervjuer og opptaksprøver selv om jeg tilbød meg å bli med ham. Og han bestilte selv flybilletter og hotellrom selv om jeg tilbød meg å gjøre det. Han har allerede kommet inn på både Harvard og Juilliard. Han ville vel ikke ha planlagt fremtiden hvis han ikke trodde at han hadde en fremtid?» Rina gjorde en pause. «Hvis du vil gjøre noe hyggelig for ham, så ta ham med ut for å øvelseskjøre. Det synes han er gøy.»

«Greit, jeg skal gjøre det på søndag.»

«Han beundrer Porschen din.»

«Så, så, det får være visse grenser. Ingen rører den bilen.»

*

The Coffee Bean lå omtrent tre kilometer unna det Starbucks-stedet hvor Gabe hadde støtt på Dylan og gjengen hans, så forhåpentligvis var dette utenfor deres område. Ikke at han ventet å støte på noen klokken seks om morgenen. Kaffebaren var tom, og det passet ham utmerket. Han hadde funnet et bord bak i lokalet og satt nå med en bagel og en stor kaffe og New York Times. Da han bodde på østkysten, hadde han lest tabloidavisene. Det føltes merkelig å lese den seriøse avisen når han egentlig hadde lyst til å lese om sladder og sensasjoner.

Kafeen lå et kvarters gange unna bussholdeplassen. Tirsdager og torsdager fikk han privatundervisning på universitetet av den kjente komponisten og pianisten Nicholas Mark, og selv om han ikke hadde time før klokken elleve, hadde han bestemt seg for å dra tidlig. Han hadde sovet dårlig den natten. Morens stemme ringte i ørene …

Han smurte kremost på bagelen og skummet gjennom avisen. Nyhetene var enda mer deprimerende enn livet hans var for tiden. Etter en kort stund fikk han følelsen av at noen stirret på ham og så opp.

En jente i skoleuniformen fra den jødiske skolen sto ved bordet hans. Ikke så merkelig kanskje, siden skolen lå like i nærheten. Men hun beveget seg veldig stille. Han hadde ikke hørt at hun kom før hun sto rett ved siden av ham med skolesekken sin som hun knuget mot brystet.

Hun smilte sjenert. «Hei.»

«Hei», svarte han. Han innså at hun trolig var eldre enn han hadde trodd ved første blikk. Hun hadde gyllen hud, en liten, spiss hake, fyldige lepper og store, mørke, runde øyne. De mørke brynene var omhyggelig formet i en pen bue. Håret hennes var like mørkt, veldig langt og festet i en hestehale. Hun var faktisk søt, selv om kroppen ikke var særlig spesiell. To iskremkuler til bryster og rette, smale hofter. «Trenger du hjelp til noe, eller?»

«Kan jeg få sette meg her?»

Han var den eneste i hele kafeen. Han trakk på skuldrene. «Ja da, bare slå deg ned.»

Men hun satte seg ikke. «Jeg hørte deg spille i fjor på skolen», sa hun. «Storesøsteren min ble uteksaminert samtidig med Hannah. Du var …» Hun trykket sekken enda tettere inntil brystet. «Helt … fantastisk!»

«Takk skal du ha», sa Gabe.

«Jeg mener det. Det var helt …» Hun avsluttet ikke setningen. Det oppsto en pinlig stillhet.

«Takk, det er hyggelig å høre.» Gabe tok kaffekoppen sin og drakk noen slurker. Så så han ned på avisen igjen.

«Liker du opera?» brast det ut av henne.

Gabe så opp fra avisen. «Ja, det gjør jeg faktisk.»

«Gjør du?» Hun sperret opp øynene. «Så flott. Da er ikke disse bortkastet likevel.» Hun satte ned sekken og begynte å rote rundt i den til hun fant det hun lette etter – en konvolutt. Hun holdt den ut til ham. «Vær så god.»

Han betraktet henne et øyeblikk, så tok han imot konvolutten og åpnet den. Billetter til La Traviata på søndag. Losje, første rad. «Dette er gode plasser.»

«Jeg vet det. Jeg brukte mine egne penger. Alyssa Danielli har rollen som Violetta. Hun er helt herlig, så jeg er sikker på at det blir en flott opplevelse.»

«Hvorfor går du ikke selv?»

«Jeg skulle gå sammen med søsteren min, men hun ble invitert til et poolparty der Michael Shoomer også kommer til å være, så hun vil heller dit.»

«Kan du ikke finne noen andre å gå sammen med?»

«Ingen på min alder vil bruke søndagskvelden i operaen.»

«Hva med moren din?»

«Hun er opptatt. Og hun er ikke interessert heller. Søsteren min sa bare ja til å bli med meg fordi jeg lovet å rydde rommet hennes. Så nå slipper jeg iallfall det.» Hun så såret ut. «Du kan bare ta dem. Ta med deg kjæresten din.»

«Jeg har ingen kjæreste.»

«Ta med en venn, da.»

«Jeg har ingen venner. Men … jeg vil gjerne ta imot en billett hvis du hadde tenkt å kaste dem uansett. Er du sikker?»

«Helt sikker.»

«Takk skal du ha.» Han tok én billett og ga henne konvolutten tilbake.

«Bare hyggelig.» Hun sukket tungt.

Gabe prøvde å skjule et smil. «Har du lyst til å gå sammen med meg?»

Jenta ble opprømt. «Har du bil?»

«Nei, jeg er bare femten. Men vi kan ta bussen.»

Hun så forferdet ut. «Bussen?»

«Ja, bussen. Det er sånn man kommer seg rundt når man ikke har bil.» Hun rødmet, og Gabe pekte på en stol. «Kan du ikke sette deg ned? Jeg får vondt i nakken av å se opp på deg … selv om det ikke er så høyt opp.»

«Jeg vet det. Jeg er en spjæling.» Hun satte seg og så seg over skulderen. Så snakket hun lavt som om de snakket om noe hemmelig. «Vet du hvordan du kommer deg til operaen med buss?»

«Ja da.»

«Hvor finner du en buss?»

«På en bussholdeplass.»

Hun bet seg i leppen. «Du må jo tro at jeg er helt dust.»

«Nei, men du er nok temmelig bortskjemt og har levd et beskyttet liv.»

Hun ble ikke fornærmet, men bare nikket. «Jeg er blitt kjørt hit og dit hele livet. Alle steder bortsett fra dit jeg har lyst til å dra.» Hun sukket. «Jeg elsker Alyssa Danielli. Stemmen hennes er så … ren og klar.»

Gabe lente seg tilbake i stolen og så nøyere på henne. Han beundret lidenskap i enhver form, men klassisk musikk var noe han kunne forholde seg til. «Hvis du har så lyst til å gå i operaen, kan du vel bare dra dit.»

«Det er ikke så enkelt.»

«Hvorfor ikke?»

«Du forstår deg ikke på persisk kultur.»

«Ligger det noe i persernes gener som gjør at de ikke liker opera?»

«Faren min vil at jeg skal bli lege.»

«Jeg er sikker på at mange leger liker opera.» Han tok en bit av bagelen. «Vil du ha en kopp kaffe eller noe?»

«Jeg går og kjøper det.» Hun gikk bort til disken, men lot sekken stå igjen. Litt senere kom hun tilbake med en kopp med skum på toppen. Pannen var blank av svette. «Folk begynner å komme inn.»

«Det er bra. Så går ikke kafeen konkurs.»

«Jeg mener at …» Hun holdt inne så på klokken og nippet til kaffen. «Er det farlig å ta bussen?»

«Jeg ville ikke tatt bussen midt på natten, men dette er en ettermiddagsforestilling.» Gabe gned seg i nakken. «Hvis du har tenkt å fortsette å snakke med meg, er det bedre om du setter deg ned.»

Hun satte seg.

«Jeg kan fortelle deg hvor bussholdeplassen er. Hvis du kommer dit, kan vi dra sammen. Hvis ikke kan jeg kjøpe en cd og skrive en anmeldelse til deg.»

Hun sukket. «Kanskje vi kan ta drosje.»

«Det er veldig dyrt.»

«Jeg kan betale.»

Gabe stirret på henne. Hvem var hun? «Jeg er ikke fattig. Jeg betaler for drosjen hvis du er helt sikker på at du blir med. Hvis ikke tar jeg bussen.»

«Hva sier du til at du betaler for drosjen hvis jeg blir med, og hvis jeg ikke blir med, betaler jeg deg tilbake.»

Gabe ristet på hodet. «Dette begynner å bli komplisert.»

«Vær så snill?» ba hun.

«Greit.» Han himlet med øynene. «Du betaler meg tilbake for drosjen hvis du feiger ut … Jeg skjønner ikke hvorfor du skulle gjøre det hvis jeg må hente deg. Du bør jo vite om du skal bli med eller ikke når jeg kommer.»

De store øynene hennes ble enda større. «Du kan ikke hente meg hjemme hos meg. Jeg må møte deg noen kvartaler unna.»

«Aha.» Gabe skjønte tegningen. «Du sniker deg unna foreldrene dine.»

«På en måte.»

«Men det er opera, ikke et raveparty.» Da hun ikke sa noe, fortsatte han: «Det er ikke bare operaen, det er å dra sammen med meg til operaen. Fordi jeg ikke er jødisk.»

Hun stirret på ham. «Er du ikke jødisk?»

«Nei, jeg er katolikk.»

«Å, herlighet. Faren min ville ha fått anfall hvis han visste at jeg satt her og snakket med deg.» Hun bøyde seg frem og spurte lavt: «Hvorfor gikk du på en jødisk skole hvis du ikke er jødisk?»

«Det er en lang historie.» Han gjorde en pause. «Dette er ikke særlig lurt, tror jeg. Jeg vil ikke ha ansvaret for at du havner i vanskeligheter. Vil du ha tilbake billetten?»

«Nei, selvfølgelig ikke. Hvis du ikke bruker den, er det jo fullstendig bortkastet.» Hun sukket igjen. «Det er jo bare en tur i operaen.»

«Ja, det er bare en tur i operaen. Det er ikke en date.» Han betraktet ansiktet hennes igjen. «Hvor gammel er du?»

«Fjorten.»

«Du ser mye yngre ut.»

«Tusen takk», glefset hun. Det var tydeligvis noe hun fikk høre ofte.

«Du ser ung ut, men du er veldig søt», sa Gabe for å blidgjøre henne, og han mente det også. «Jeg skal gi deg telefonnummeret mitt, og så kan du ringe eller tekste meg hvis du ikke kan komme.» Han ventet litt. «Du har mobiltelefon, vel?»

«Så klart.»

«Så persere kan ha mobiltelefoner …»

«Ha, ha!»

«Skriv ned mobilnummeret mitt. Vet du hva jeg heter?»

«Gabriel Whitman.»

«Flott.» Han ga jenta nummeret sitt. «Nå kan jeg få ditt. Men du må fortelle meg hva du heter først.»

«Yasmine Nourmand.» Hun ga ham nummeret sitt.

«Det er et eksotisk navn. Hva heter storesøsteren din?»

«Jeg har tre eldre søstre.»

«Hun som gikk i klassen til Hannah.»

«Hun heter Sage. De andre heter Rosemary og Daisy.»

«Moren din er tydeligvis glad i blomster.»

Yasmine smilte og så på klokken. «Jeg må gå nå. Skolen starter halv åtte.»

«Jeg husker det. Hvorfor kom du hit så tidlig?»

«Noen ganger kommer jeg tidlig for å høre på musikk.» Hun fant frem seks opera-cd-er – to av Verdi, to av Rossini og to av Mozart. «Jeg er veldig glad i foreldrene mine og søstrene mine. De er snille og fantastiske og alt det der. Og jeg liker popmusikk også. Men noen ganger når jeg hører på denne musikken – som ingen andre liker – vil jeg helst være alene.»

Hun fikk et fjernt uttrykk i øynene.

«Jeg har drømt om å se opera i virkeligheten, og å høre en som er så flink som Alyssa Danielli.» Hun heiste sekken opp på skulderen. «Takk for at du vil bli med meg.»

«Gleden er på min side», sa Gabe høflig og mente det.

«Og takk for at du ikke ertet meg.»

«Det gjorde jeg vel på en måte.»

«Ja, på en måte.» Hun vinket og gikk.

Han rettet blikket mot avisen og visste godt at dette var et feiltrinn. Men da han snakket med henne, gikk det plutselig opp for ham hvor ensom han var.

Hun hadde vekket en sovende løve.

Jenter.

